SKRIFTLIG FORESPØRGSEL E-0738/00

af Joan Colom i Naval (PSE) til Kommissionen

(17. marts 2000)

Om: Gennemførelse af direktiverne 91/676/EØF og 96/61/EF i Catalonien

Den autonome region Catalonien, Spanien, har fået overført kompetencen på miljø-, landbrugs- og sundhedsområdet og skal derfor drage omsorg for udmøntningen og gennemførelsen af direktiv 91/676/EØF(1) om beskyttelse af vand mod forurening forårsaget af nitrater, der stammer fra landbruget og direktiv 96/61/EF(2) om integreret forebyggelse og bekæmpelse af forurening.

Den lokale miljøorganisation Grupo de Defensa del Ter (Torroella de Montgrí, Girona) har gennem en årrække konstateret en stigende forurening af Baix Ter-flodens sidste strækning, inden den løber ud i Middelhavet. Forureningen skyldes forskellige stoffer, bl.a. en høj koncentration af nitrater. Floden er af stor betydning for drikkevandsforsyningen i Baix Ter. Når floden kommer til dette område, er en stor del af vandet omledt til brug for vandforsyningen i Barcelona og andre industrielle anvendelser. Dette medfører lavere vandstand navnlig i sommerperioden, og samtidig er forureningen akkumuleret, da det er flodens sidste strækning.

Trods de catalanske myndigheders forsinkede udpegelse af sårbare zoner (dekret 283/1998) er en stor del af Baix Ter-området udpeget som sårbar zone og underlagt kodeksen for godt landmandskab (bekendtgørelse af 22. oktober 1998). Men alligevel er der ikke fastlagt nogen miljøpolitik. Der er hverken foretaget en undersøgelse eller vurdering af indvirkningen på overflade- eller grundvand, jordbund, planter eller dyr. Der findes ikke nogen handlingsplan for at nedsætte vandforureningen, som fastsat i direktiv 91/676/EØF. Tværtimod fortsætter udledningen af gylle ukontrolleret.

Har Kommissionen kendskab til de betydelige forureningslommer med høj koncentration af nitrater og andre stoffer i Baix Ter-floden, som klart medfører og vil medføre ændringer af samfundslivet, menneskers sundhed og miljøet?

Der findes lignende problemer i andre catalanske områder, navnlig i Osona.

Hvilke foranstaltninger agter Kommissionen at træffe for at sikre overholdelsen af disse direktiver i Spanien og især Catalonien?

(1) EFT L 375 af 31.12.1991, s. 1.

(2) EFT L 257 af 10.10.1996, s. 26.

Svar afgivet på Kommissionens vegne af Margot Wallström

(3. maj 2000)

Kommissionen er bekendt med de af det ærede medlem nævnte problemer med forureningen af Baix Ter-floden, da den i øjeblikket er ved at undersøge en klage indgivet for ganske nylig i samme anledning.

Kommissionen er opmærksom på det af det ærede medlem nævnte problem og er i øjeblikket ved at undersøge, hvorfor man i Catalonien såvel som i andre regioner ikke har udpeget tilstrækkeligt mange zoner.

Desuden skal det nævnes, at der er indledt en overtrædelsesprocedure, nr. 1996/2205, mod den spanske regering, fordi den ikke har forelagt handlingsprogrammerne for de udpegede sårbare zoner, således som det er fastsat i artikel 5 i direktiv 91/676/EØF. Kommissionen har indbragt denne sag for Domstolen (sag C-274/98).

Ifølge de kort, Kommissionen er i besiddelse af, har de spanske myndigheder udpeget det i denne skriftlige forespørgsel nævnte område som sårbar zone, men endnu ikke udarbejdet noget officielt handlingsprogram.

Kommissionen vil som traktaternes vogter ikke tøve med at træffe enhver foranstaltning, der er nødvendig for at sikre, at EU's retsforskrifter overholdes.

Det skal i øvrigt bemærkes, at anvendelsen af kodeksen for godt landmandskab er obligatorisk både i de zoner, der er udsat for nitratforurening, og i de zoner, der er omfattet af forordning nr. 1257/99(1) (foranstaltninger til støtte for udvikling af landdistrikterne miljøforanstaltninger i landbruget og udligningsgodtgørelser).

(1) EFT L 160 af 26.6.1999.